Qed Nipprova Niftaħ Għajnejja L-iżveljarin tal-mowbajl daqq. Qed nipprova niftaħ għajnejja imma iebsa, Mhux li kien nerġa' mmur lura għall-utopja ta' bil-lejl il-ħolma mhux mittiefsa Nitfi l-iżveljarin. B'subgħajja nqalleb l-iscreen… ngħaddi naq'a l-ħin… nagħmel kafé u… biskuttin Ġejja oħra minn nofsinhar… 'ed jaqsmu l-baħar ifittxu l-ħajja telqu d-dar biex isibu Id-dar aħjar. Agħmillu karta.. Agħmillu l-karta, forsi jħalluħ iħuf bil-kwiet Għalxejn il-karta, ma wasalx Malta għax fi triqtu dan laħaq miet. Ix-xogħol immur bil-lanċa Waqt li nħoss iż-żiffa tal-Port il-Kbir, riħa tal-baħar ta' filgħodu, niftakar fir-rakkonti ta' missieri ta' żmien il-Libja, l-oil rigs, it-tbatija u l-flus. Ġieli noqgħod nehwden jekk għandix nitlaq Fejn ma nafx imma l-aqwa li mmur… indur Issa b'tal-linja, bil-mutur …mhux issa ċ-ċans? mhux issa ċ-ċans li nerħilha lej' l-Orjent li tant ilu jsejjaħli mhux issa ċ-ċans li ninsa kollox waqt il-parties tal-qamar kwinta Tajlandiżi. mhux issa ċ-ċans li nieħu selfie mat-tfal foqra Sudanizi meta mmur nqassmilhom il-ħelu mhux issa ċ-ċans kif għadni żgħir u mimli enerġija mhux issa ċ-ċans li nitlaq kollox forsi nsib xortija mhux issa ċ-ċans li naħrab avolja jien bla ħtija mhux issa ċ-ċans , hekk jew b'hekk x'għandi x'nitlef? 'mhux issa ċ-ċans' Erġajt sibt ruħi quddiem l-iscreen…ix-xogħol Mhux li kien nerġa' mmur lura għall-utopja ta' bil-lejl, il-ħolma mhux mittiefsa Qed nipprova niftaħ għajnejja …imma iebsa.
Qed Nipprova Niftaħ Għajnejja